सूरत : आज से खुल रहा है कपड़ा बाजार लेकिन कारोबार पहले जैसा नहीं होगा - लोकतेज
अनलॉक- वन में सूरत का कपड़ा बाजार सोमवार से शुरू हो गया
व्यापारियों के चेहरे पर आज रौनक लौट आई। दो महीने से बंद कपड़ा मार्कट की दुकानें खुलने के बाद व्यापारियों में उत्साह का माहौल है। हालांकि यह भी व्यापारियों को पता है कि आगामी कई महीनों तक व्यापार नियमित ढंग से नहीं चल पाएगा। क्योंकि एक ओर जहां व्यापार चलने के लिए श्रमिकों की आवश्यकता है। वहीं दूसरी ओर व्यापारियों को पूंजी की भी बड़ी आवश्यकता है। दोनों ही इन दिनों नहीं होने के कारण व्यापार के लिए थोड़ी दिक्कत हो सकती है। व्यापारियों का कहना है कि बीते दिनों में अन्य राज्यों के व्यापारियों को जो माल भेजा था वह उसका पेमेंट अभी तक नहीं आया। पहले सूरत से 30 से 120 दिन के क्रेडिट पर माल दिया जाता था लेकिन अब तो उसके बाद भी पेमेंट नहीं मिलता।
बड़ी बात तो यह है कि कोरोना के बाद व्यापारियों की हालत इतनी पतली हो गई है कि कितनी दुकानें खुलेंगे वह भी नहीं बताया जा सकता। कपड़ा उद्यमियों का मानना है कि पहले जैसे कारोबार चलता था। अभी वैसा कारोबार नहीं चल पाएगा। कपड़ा उद्योग से जुड़े तमाम घटकों में पुरानी पद्धति से व्यापार में परिवर्तन कर रहे है। सूरत यार्न डीलर्स ने तो कह दिया है कि वह पहले की पेमेंट नहीं चुकाने वालों से ब्याज वसूल करेगा। 3 महीने के लिए नई कंपनी को यार्न नहीं देंगे। 22 मार्च के पहले जो सौदे हुए थे वह रद्द माने जाएंगे। कई डीलर तो जिस तरह पुराना पेमेंट मिल रहा है। उस तरह नए माल की डिलीवरी नहीं कर रहे हैं। यह कपड़ा उद्योग के बदलते समीकरण का संकेत दे रहा है। दूसरी ओर कपड़ा व्यापारियों ने भी व्यापार के नियमों में परिवर्तन करने का सोच रखा है लेकिन उनकी, सबसे बड़ी दिक्कत रिटर्न गुड्स को लेकर है। क्योंकि सूरत के व्यापारी जैसे ही पेमेंट के लिए अन्य राज्यों के व्यापारियों पर जोर देते हैं। दूसरे राज्य के व्यापारी माल वापस भेज देते हैं। इस सिलसिले में फोस्टा ने अभी हाल में ही पहल की है। अन्य राज्यों के व्यापारियों ने कहा है कि वह इस संकट के समय में माल वापस नहीं भेजे।
सूरत कपड़ा व्यापारियों का सहयोग करें नहीं तो यदि ऐसे व्यापारी के बारे में में शिकायत होती है तो उस व्यापारी के बारे में समग्र कपड़ा बाज़ार में उस व्यापारी का नाम बता दिया जाएगा। यह सब तो ठीक लेकिन कपड़ा उद्योग के समक्ष जो सबसे बड़ी चुनौती है वह है श्रमिकों की समस्या है। अन्य राज्यों के श्रमिक वतन चले गए हैं जिससे आगामी दिनों में पूरे कपड़ा उद्योग को भारी संकट का सामना करना पड़ सकता है। कई कपड़ा व्यापारियों ने बदलते समय के साथ ताल से ताल मिलाने के लिए व्यापार की पुरानी पद्धतियों को तिलांजलि देकर नए ढंग से व्यापार करने का मन बनाया है, लेकिन हर बार की तरह इस बार भी व्यापारियों का नया विचार कब तक चलता है। यह समय ही बताएगा। हालांकि अभी भी व्यापार आपसी समझदारी से चल रहा है और आगामी दिनों में भी इसी समझदारी के तहत व्यापार चलता रहेगा।
पुराना पैमेन्ट 15 जून तक चुकाना होगा
लॉकडाउन के बाद धीरे-धीरे व्यापार उद्योग खुलने लगे हैं। सोमवार को कपड़ा मार्केट खुलने के बाद आगामी दिनों में शहर के सभी क्षेत्रों में विभिन्न यूनिट और डाइंग प्रोसेसिंग यूनिट खुलने के आसार नजर आने लगे हैं। इसके साथ ही आज जिन व्यापारियों के पेमेंट फंसे हैं। उन्होंने अपने पेमेंट के लिए गतिविधि तेज कर दी है। बताया जा रहा है कि व्यापारी से लेकर वीवर और यार्न उद्यमी सहित तमाम कपड़ा के घटक पेमेंट की वसूली के लिए प्रयासरत हो गए हैं।
ऐसे ही सूरत केमिकल मर्चेंट एसोसिएशन के प्रमुख दक्षेश पारेख ने बताया कि रविवार को वीडियो कॉन्फ्रेंस से एसोसिएशन के तमाम सदस्यों की मीटिंग हुई। जिसमें बाकी पेमेंट के मुद्दे पर चर्चा की गई। फिलहाल यह फैसला लिया गया है कि जो प्रोसेसिंग यूनिट 15 जून तक पेमेन्ट नहीं करेंगे उन्हें केमिकल देना बंद कर दिया जाएगा। इसके अलावा व्यापारियों को ज्यादा से ज्यादा 7 दिन का क्रेडिट दिया जाएगा। इससे ज्यादा क्रेडिट नहीं दिया जाएगा। जिन मिलों का पुराने पेमेंट का चेक रिटर्न हो चुका है वह 15 जून तक में पेमेंट पूरा कर दें। जो लोग कई दिनों से पेमेंट नहीं कर रहे हैं। उनसे एडवांस चेक लिया जाएगा। 60 दिन के लिए क्रेडिट के नए व्यापार नियम से माल की सप्लाई की जाएगी।
Surat Surat Cloth Market Unlock-1 अनलॉक-1 सूरत सूरत कपड़ा बाजार